Likumprojekts

**Grozījumi Arhīvu likumā**

Izdarīt Arhīvu likumā (Latvijas Vēstnesis, 2010, 35. nr.; 2013, 84. nr.; 2014, 220. nr.) šādus grozījumus:

1.  1. pantā:

izslēgt 10. punktā vārdu "publisku";

izteikt 16. punktu šādā redakcijā:

"16)**institūcija** – ikviena iestāde vai privātpersona, kurai ar ārēju normatīvo aktu vai publisko tiesību līgumu noteiktas valsts varas pilnvaras (tai skaitā Valsts prezidents, Saeima, Ministru kabinets, Valsts kontrole, tiesībsargs, Latvijas Banka, pašvaldība un cita atvasināta publisko tiesību juridiskā persona, tiešās vai pastarpinātās pārvaldes iestāde, Centrālā zemes komisija, Centrālā vēlēšanu komisija, prokuratūra, tiesa, notārs, tiesu izpildītājs), kapitālsabiedrība, kurai ir publiskas personas kapitāla daļas vai akcijas, un šīs sabiedrības meitassabiedrība, kā arī publiskas personas vai vairāku publisku personu dibinātas biedrības vai nodibinājumi;".

2. Izslēgt 3. pantu.

3. Izteikt 17. pantu šādā redakcijā:

"**17. pants. Vienotā valsts arhīvu informācijas sistēma**

(1) Vienotā valsts arhīvu informācijas sistēma (turpmāk – informācijas sistēma) ir vienota valsts informācijas sistēma, kas satur datus par nacionālajā dokumentārajā mantojumā iekļautajiem publiskajiem un privātajiem dokumentiem ar arhīvisko vērtību, par institūcijām un privātpersonām, kuru īpašumā vai valdījumā ir dokumenti ar arhīvisko vērtību, kā arī par minēto datu uzturēšanu un izmantošanu.

(2) Informācijas sistēmas pārzinis un turētājs ir Latvijas Nacionālais arhīvs. Ministru kabinets nosaka informācijas sistēmas veidošanas, papildināšanas, uzturēšanas un pieejamības kārtību."

4. Izslēgt 18. panta 4. punktu.

5. Papildināt 20. panta otrās daļas 6. punktu aiz vārdiem "uzrauga dokumentu"  ar vārdiem "un arhīvu".

6. Aizstāt 22. panta 2. punktā vārdu "reģistrā" ar vārdiem "informācijas sistēmā".

7. Izslēgt 25. panta pirmās daļas 5. punktu.

8. Izslēgt 26. pantu.

9. Pārejas noteikumos:

izslēgt 10. punktu;

papildināt pārejas noteikumus ar 11. punktu šādā redakcijā:

"11. Informācijas sistēmas turētājs līdz 2019. gada 31. decembrim ir Kultūras informācijas sistēmu centrs."

Kultūras ministre

Dace Melbārde